สังคมข่าวหุ้น
ดัชนีตลาดหุ้นไทยปิดที่ระดับ 1,677.25 จุด ลดลง 11.23 จุด มูลค่าซื้อขาย 76,365.61 ลบ. ยังต้องติดตามการประกาศผลประกอบการของ บจ. อย่างต่อเนื่อง
ดัชนีตลาดหุ้นไทยปิดที่ระดับ 1,677.25 จุด ลดลง 11.23 จุด มูลค่าซื้อขาย 76,365.61 ลบ. ยังต้องติดตามการประกาศผลประกอบการของ บจ. อย่างต่อเนื่อง
22 ม.ค. 2566

ดัชนีตลาดหุ้นไทยปิดที่ระดับ 1,677.25 จุด ลดลง 11.23 จุด มูลค่าการซื้อขาย 76,365.61 ล้านบาท ยังต้องติดตามการประกาศผลประกอบการของบริษัทจดทะเบียนอย่างต่อเนื่อง อีกทั้งตลาดหุ้นเอเชียหลายแห่งปิดทำการในเทศกาลตรุษจีน
LEO จดทะเบียนจัดตั้งบริษัทร่วมทุนแห่งใหม่ ชื่อ “ล้านช้าง เอ็กซ์เพรส” เพื่อดำเนินการทำธุรกิจขนส่งทางรถไฟ และขนส่งต่อเนื่องหลายรูปแบบไปลาว จีน และประเทศอื่น ๆ เรียบร้อยแล้ว คาดจะเริ่มดำเนินกิจการได้ในเดือน ก.พ. 2566 เป็นต้นไป เชื่อมั่นในปี 2566 จะสามารถสร้างรายได้จากการขนส่งสินค้าทางรถไฟไปจีนได้อย่างน้อย 100 ล้านบาท จับตาดีล M&amp;A ประมาณ 2-3 ดีล ทั้งในและต่างประเทศที่จะมาช่วยต่อยอดธุรกิจ
PROEN ทุ่มงบ 95 ล้านบาท เข้าลงทุน 19% ใน “เกตเวย์ เซอร์วิส (GW)” ธุรกิจบริการให้การคัดกรอง และตรวจสอบเอกสารล่วงหน้า (Pre-Approved) สำหรับ 18 ประเทศ 1 เขตเศรษฐกิจ พร้อมทั้งการชำระค่าธรรมเนียม (Payment) ผ่านทางอิเล็กทรอนิกส์สำหรับผู้ยื่นขอรับการตรวจลงตราในรูปแบบอิเล็กทรอนิกส์ (E-VOA) คาดธุรกรรมแล้วเสร็จในไตรมาส 1/2566 ต่อยอดธุรกิจ Internet Data Center สอดคล้องกับการเติบโตอุตสาหกรรมธุรกิจท่องเที่ยวไทย มองปีนี้อาจจะมีนักท่องเที่ยวมากถึง 20 ล้านคน
DITTO คว้าพื้นที่ปลูกป่าชายเลนเพิ่มอีก 10,209.89 ไร่ จากเดิมได้แล้ว 11,448.30 ไร่ ส่งผลให้เพิ่มเป็น 21,658.19 ไร่ ลุยโครงการปลูกป่าชายเลนเพื่อประโยชน์จากคาร์บอนเครดิต อย่างไรก็ตาม ตามแผนมีเป้าหมายที่จะปลูกป่าชายเลนให้ถึง 1 แสนไร่ในอนาคต ซึ่งเป็นเทรนด์ธุรกิจที่จะมีการเติบโตเป็นอย่างมากในอนาคต
JKN ย้ำออกหุ้นเพิ่มทุนเพื่อเสนอขายให้แก่ผู้ถือหุ้นเดิมตามสัดส่วนจำนวนหุ้นที่ถืออยู่ (RO) ในอัตราส่วน 1 หุ้นเดิม ต่อ 1 หุ้นสามัญเพิ่มทุน ในราคาเสนอขาย 3 บาท/หุ้น เพื่อเปิดโอกาสให้แก่ผู้ถือหุ้นเดิมมีสิทธิ์ในส่วนร่วมกับความสำเร็จ จากการขับเคลื่อนการเติบโตของธุรกิจ MUO ที่มีเป้าหมายรายได้ 1,200 ล้านบาท หลังเอลซัลวาดอร์ทุ่มเงินกว่า 400 ล้านบาท เพื่อเป็นเจ้าภาพจัดการประกวดครั้งต่อไปในปลายปี 2566 ประกาศชัดพร้อมใช้เงินซื้อหุ้นเพิ่มทุนเต็มที่ มั่นใจพื้นฐานธุรกิจและกระแสเงินสดแข็งแกร่ง คาดภาพรวมการดำเนินงานในปี 2566 จะเป็นปีที่ JKN เติบโตได้อย่างก้าวกระโดด
หุ้นน้องใหม่ไอพีโอ “มาสเตอร์ สไตล์” หรือ MASTER เตรียมลั่นระฆังเทรดตลาดหลักทรัพย์ mai วันที่ 25 ม.ค. 2566 หลังกระแสตอบรับดีเยี่ยม นักลงทุนจองซื้อ 65 ล้านหุ้น หมดเกลี้ยงในพริบตา ด้วยราคาไอพีโอ 46 บาท เป็นราคาเหมาะสม แถมเป็นหุ้นที่มีศักยภาพเติบโตสูง ทั้งการระดมทุนจะเพิ่มโอกาสทางธุรกิจและสนับสนุนให้ “โรงพยาบาลมาสเตอร์พีช” เป็นผู้นำศัลยกรรมเสริมความงามครบวงจรของไทย ที่เติบโตอย่างยั่งยืน
ตลาดหลักทรัพย์ฯ ให้ ZIGA, ZIGA-W1 เข้าข่ายมาตรการกำกับการซื้อขาย ระดับ 1 : ห้ามคำนวณวงเงินซื้อขาย และ Cash Balance (ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์) ตั้งแต่วันที่ 23 ม.ค.-10 ก.พ. 2566 ส่งผลให้สภาพคล่องการเก็งกำไรปรับลง